SKRIFTLIG FORESPØRGSEL E-2764/02

af Bart Staes (Verts/ALE) til Kommissionen

(1. oktober 2002)

Om: Sprogdiskriminering undersøgelse af ansættelsesforløb med krav om et bestemt modersmål

Kommissionen erkender i sit svar på skriftlig forespørgsel E-0941/02(1), at udtrykket modersmål ikke under nogen omstændigheder er acceptabelt i henhold til fællesskabsretten. På den anden side ønsker Kommissionen ikke at forbyde udtrykket i stillingsannoncer. Kommissionen vil fortsat bekæmpe forskelsbehandling, som skyldes medtagelsen i stillingsannoncer af krav om kendskab til et sprog på modersmålsniveau. Samtidig opfordrer Kommissionen til brug af udtryk som behersker et bestemt sprog eller være fuldt fortrolig med.

1. Er Kommissionen sig bevidst, at man ved ganske enkelt at erstatte det ene udtryk med det andet ikke løser problemets årsag?

2. Er den sig også bevidst, at størstedelen af de arbejdsgivere, som søger en person, der taler et sprog som modersmål også selv om der ikke klart gives udtryk herfor i stillingsannoncer rent faktisk kun opfordrer personer, der taler sproget som modersmål, til at søge?

3. Har Kommissionen allerede undersøgt dette fænomen?

a) I benægtende fald, hvorfor ikke? Agter den at foretage en undersøgelse af denne forskelsbehandling?

b) I bekræftende fald, hvilke resultater gav undersøgelsen, og hvilke konklusioner kan der drages med henblik på politiske forslag herom?

(1) EFT C 229 E af 26.9.2002, s. 161.

Svar afgivet på Kommissionens vegne af Anna Diamantopoulou

(11. november 2002)

Det er Kommissionens opfattelse, at kravet om et bestemt modersmål, som ofte findes i stillingsannoncer, ikke er acceptabelt i henhold til EF-lovgivningen om arbejdskraftens fri bevægelighed, da det er diskriminerende og ulovligt. Derfor betragter Kommissionen brugen af dette udtryk i stillingsannoncer som ulovligt i henhold til EF-lovgivningen. Der er i svarene på en række skriftlige forespørgsler blevet gjort opmærksom på dette samt i svar til ngo-organisationer og til Det Rådgivende Udvalg for Arbejdskraftens Frie Bevægelighed (repræsentanter for medlemsstaterne og arbejdsmarkedsparterne).

Men et krav om at beherske et bestemt sprog eller være fuldt fortrolig med det som sådan opfattes ikke som ulovligt i henhold til EF-lovgivningen, forudsat at et indgående kendskab til et bestemt sprog er nødvendigt til den pågældende stilling. Arbejdsgiveren skal dog retfærdiggøre dette krav.

Der er en klar forskel mellem udtrykket modersmål og kravet om at beherske et bestemt sprog eller være fuldt fortrolig med det, forudsat at sprogkundskaber på et meget højt niveau er nødvendige til den pågældende stilling, og at arbejdsgiveren kan retfærdiggøre dette krav. Hvis en vandrende arbejdstager skønner, at en privat arbejdsgiver, der søger en person, der behersker et bestemt sprog eller er fuldt fortrolig med det, udelukkende søger en person med det pågældende sprog som modersmål, og dermed bryder EF-lovgivningen, er det de nationale domstoles opgave at vurdere de enkelte tilfælde på grundlag af kendsgerningerne.

Kommissionen bestræber sig på at bekæmpe enhver forskelsbehandling på grundlag af et krav om et bestemt modersmål i stillingsannoncer. Inden for dens beføjelser undersøger Kommissionen for øjeblikket sådanne stillingsannoncer, der er blevet offentliggjort af myndighederne i en medlemsstat. Undersøgelserne er endnu ikke afsluttet. Afhængigt af resultaterne vil Kommissionen træffe beslutning om, hvorvidt der skal træffes foranstaltninger.